Բարբարա Ուիլիս

Բարբարա Ուիլիս (, ծնյալ՝ Թոմփսոն, ), ամերիկյան հարավ-կալիֆոռնիացի կերամիկական նկարիչ։ «Նա առաջիններից էր, ով ստուդիական տեխնիկան հարմարեցրել է առևտրային խեցեգործությանը և ձուլվածքներ օգտագործելով զանգվածաբար թողարկել պարզ երկրաչափական տեսքով տարաներ, որոնք ձեռագործ տեսք ունեին»։ 1948-1958 թվականների ընթացքում Հյուսիսային Հոլիվուդում արվեստանոց ունենալուց հետո Ուիլիսը մեկ անգամ ևս սկսել է պատրաստել իր ստորագրությամբ խեցեգործ աշխատանքներ 70 տարեկանում ու շարունակել ձեռագործ կերամիկա թողարկել մինչև 90 տարեկանը։

Կենսագրություն 

Բարբարա Լյուսիլ Թոմփսոնը ծնվել է 1917 թվականի հունիսի 29-ին Կալիֆոռնիայի Բեյքերսֆիլդ քաղաքում, Գլեն և Լյուսիլ Թոմփսոնների ընտանիքում։ Ութ տարեկանում ընտանիքի հետ տեղափոխվել է Լոս Անջելես։ 1940 թվականին արվեստի բակալավրի կոչումով ավարտել է Լոս Անջելեսի կալիֆոռնյան համալսարանը։ Սովորել է նաև ստուդիական խեցեգործ Լորա Անդերսոնի մոտ և օգտագործել վերջինիս սովորեցրած մեթոդներից շատերը, այդ թվում՝ ճաքճքած փայլեր և պայծառ գույներ, ինչպիսիք են փիրուզագույնը, կիտրոնադեղինը և չինական կարմիրը։

1940-ական թվականներին սկսել է խեցեգործ աշխատանքներ պատրաստել ամուսնու՝ Միացյալ Նահանգների բանակի օդային կորպուսին միանալուց հետո և այդ աշխատանքներն ստորագրել «Բարբարա Ուիլիս»։ Նա հայտնի էր նաև Բարբարա Ուիլիս Էբոթ անունով։ 1941 թվականին Ջին Ռոսի հետ համատեղ վերջինիս բնակարանում արվեստանոց է հիմնել, որը կրել է «Բարբարա-Ջին խեցեգործական արվեստանոց» անունը։ 1941 - 1942 թվականների ընթացքում խեցեգործ Սյուզի Զինգերը պայմանագիր է կնքել արվեստանոցի հետ՝ Զինգեր արձանիկների թրծման շուրջ։ 1942 թվականին Ուիլիսն ու Ռոսն առանձնացել են, և Ուիլիսն իր սեփական կերամիկական արվեստանոցն է հիմնել՝ «Բարբարա Ուիլիս խեցեգործություն» անվամբ։ Դիք Նոքսը համաձայնել է վաճառքի ներկայացնել նրա գործերը՝ որպես անուն ընտրելով Terrene («երկրային») Pottery -ն։ Մինչև 1948 թվականը Հյուսիսային Հոլիվուդում Ուիլիսն ունեցել է տասներկու բանվոր։ Նա թողարկել է շրջհոսելի արվեստի գործեր, որոնց թվում՝ ծաղկամաններ, սկուտեղներ, թասեր, արձանիկներ, մոխրամաններ ու խոհանոցային պարագաներ․ իրերի մի մասը զարդանախշված էր։ 1958 թվականին արվեստանոցը փակվել է, որից առաջ Ուիլիսի հաշվարկներով նա արտադրել էր ավելի քան 250,000 նմուշ։

1996 թվականին պարզել է, որ իր աշխատանքները գնահատվում են հավաքորդների կողմից և որ ինքը համարվում է մոդեռնիստ կերամիկական նկարիչ։ Համարյա ութսուն տարեկան Ուիլիսը որոշել է Մալիբուի իր խոհանոցում իր ստորագրությամբ Terrene Pottery աշխատանքներ ստեղծել։ 2009 թվականին տեղափոխվել է դստեր մոտ Սան Ռամոն քաղաքում ապրելու և 92 տարեկանում դադարեցրել աշխատելը։ Մահացել է 2011 թվականի սեպտեմբերի 3-ին բնական պատճառներից Կալիֆոռնիայի Սան Ռամոն քաղաքի իր տանը։

Ցուցահանդեսներ 

2001, Սան Ֆրանցիսկոյի ժամանակակից արվեստի թանգարան, Կալիֆոռնիայի խեցեգործություն, միսիոներիզմից մինչև մոդեռնիզմ
2003, Ամերիկյան Արևմուտքի Օթրի թանգարան, Կալիֆոռնիայի խեցեգործություն, միսիոներիզմից մինչև մոդեռնիզմ
2011, Լոս Անջելես շրջանի արվեստի թանգարան, Կալիֆոռնիա դիզայն, 1930-1965 «Ապրել ժամանակակից ձևով»
2012 Օթրի ազգային կենտրոն, Կալիֆոռնիայի դիզայներ կանայք 1896-1986

Ծանոթագրություններ 

Ամերիկացի արվեստագետներ